Zlatá medaila pre prof. Máriu Hrmovú
Prof. RNDr. Mária Hrmová, CSc., DrSc., akademička Učenej spoločnosti SAV sa narodila v roku 1953 v Žiari nad Hronom.
Vzdelanie a vedeckú kvalifikáciu získala postupne v týchto inštitúciách:

1975 – Prírodovedecká fakulta UK v Bratislave, vedný odbor mikrobiálna biochémia

1977 RNDr. – Prírodovedecká fakulta UK v Bratislave, vedný odbor mikrobiálna biochémia
1981 CSc. – Slovenská technická univerzita, vedný odbor mikrobiálna biochémia
2012 DrSc. – Prírodovedecká fakulta UK v Bratislave, vedný odbor chémia
2012 – Profesor štrukturálnej biochémie a biofyziky, University of Adelaide, Austrália

V roku 2012 sa stala členkou Učenej spoločnosti Slovenska. 

2019 – Professor Emerita, University of Adelaide, Austrália

2019 – Honorary Professor, School of Life Science, Huaiyin Normal University, Jiangsu, China

Počas svojho vedeckého pôsobenia pracovala: 
Faculty of Sciences, Engineering, and Technology, School of Agriculture, Food and Wine, University of Adelaide, Austrália (od roku 1993) 
School of Life Science, Huaiyin Normal University, Huainan, Čína (od roku 2018) 
Predtým (1981 – 1991): Chemický ústav SAV, Bratislava a 
Department of Biochemistry, La Trobe University, Bundoora, Melbourne, Australia (1991 – 1993).
Krátka charakteristika profesionálnej činnosti

Profesorka Mária Hrmová obhájila svoju dizertačnú prácu v odbore Mikrobiálna biochémia v roku 1989 a nastúpila do zamestnania v Chemickom ústave SAV v Bratislave. Striedavo pracovala v laboratóriu RNDr. Petra Bieleho, DrSc., a v laboratóriu doc. Ing. Vladimíra Farkaša, DrSc. Vo veľmi krátkom čase prejavila svoje mimoriadne schopnosti a nadanie pre vedeckú prácu. V roku 1991 sa zúčastnila celosvetového konkurzu na miesto prednášajúcej docentky v kurze rastlinnej biochémie a fyziológie na University of Melbourne v Austrálii. V konkurze zvíťazila a o krátky čas nastúpila na uvedené austrálske pracovisko. Po niekoľkých rokoch sa celé oddelenie, na ktorom pracovala, presunulo z Melbourne do Adelaide, kde dodnes pracuje vo funkcii profesorky štrukturálnej biochémie a biofyziky na University of Adelaide. Okrem toho prof. Mária Hrmová vedie aj výskumný projekt na Huaiyin Normal University, Huainan, Čína.

Výskum prof. M. Hrmovej je zameraný na rastlinnú štrukturálnu biochémiu, biofyziku a biológiu. Najvýznamnejšie vedecké výsledky dosiahla v oblastiach: a) enzýmy a proteíny, ktoré majú významnú úlohu pri vývoji rastlín, b) membránové proteíny zodpovedné za zvýšenú salinitu a minerálnu toxicitu, c) transkripčné faktory zodpovedné za reguláciu rastlinných obranných systémov pri deficite vody. Doteraz publikovala vyše 200 prác (v renomovaných vedeckých časopisoch s vysokým impakt faktorom, napr. Science, Nature Communications, Biotechnology Advances, Communications Biology, Plant Cell, Plant Journal, Plant Cell & Environment, Plant Biotechnology Journal, Current Opinion in Plant Biology, New Phytologist Journal, of Biological Chemistry, Langmuir, etc.), na ktoré je evidovaných vyše 7500 citačných ohlasov. 
Po zohľadnení dosiahnutých vedeckých výsledkov prof. Márie Hrmovej je evidentné, že ju možno zaradiť k vyhraneným vedeckým osobnostiam svetového formátu. Z hľadiska SAV je zvlášť cenné, že ani po 30 rokoch pobytu v zahraničí, kde urobila pozoruhodnú vedeckú kariéru, neprestala spolupracovať so svojím materským pracoviskom, Chemickým ústavom SAV. Úzka spolupráca s pracovníkmi ústavu vyústila do publikovania 18 spoločných prác a dvoch prednášok na medzinárodných sympóziách.
Z hľadiska prínosu pre Chemický ústav SAV je dôležité aj to, že prof. Mária Hrmová poskytla viacerým vedeckým pracovníkom a doktorandom finančné prostriedky zo svojich grantov na študijné pobyty v jej laboratóriu na Univerzite v Adelaide, Austrália. Väčšina spoločných publikácií vznikla tak v priamej spolupráci pracovníkov oboch inštitúcií.

Zlatú medailu SAV, ktorú navrhlo vedenie a Vedecká rada Chemického ústavu SAV, v. v. i., získala prof. Mária Hrmová, DrSc., akademička Učenej spoločnosti Slovenska, ako ocenenie za prínos k medzinárodnej spolupráci a výchove mladých vedeckých pracovníkov a všeobecne k rozvoju a podpory vedy a poznania. 
